Sangoma gevang ná hy glo albino opgraweŉ 54-jarige Sangoma en ŉ helper is in hegtenis geneem nadat hulle glo Vrydag in die vroeë oggendure ŉ albino se oorskot opgegrawe het. Die polisie van Mmabatho, in Noordwes, het die twee verdagtes omstreeks 02:30 in die Moletsamongwe-begraafplaas van die Modimola-nedersetting betrap. “Polisiebeamptes het die omgewing gepatrolleer toe hulle die twee mans met ŉ sak die begraafplaas sien verlaat,” het Amanda Funani, ŉ polisiewoordvoerder, gesê. “Die sak is deursoek en menslike oorskot is daarin gevind. Dit was glo die oorskot van ŉ albino wat in 2002 begrawe is. Volgens ons inligting was dit nie die eerste keer wat die persoon se graf geskend is nie. Daar is verlede jaar ook met die graf gepeuter, maar niemand was in verband met die voorval in hegtenis geneem nie,” het Funani gesê. Die polisie ondersoek of die twee gevalle verbind kan word. ŉ Saak van grafskending is oopgemaak. Die verdagtes moet Maandag in die Mmabatho-landdroshof verskyn.